Rudolf Sremec

**Rudolf Sremec** (Vinkovci, 18. kolovoza 1909 - Zagreb, 16. prosinca, 1999.) bio je hrvatski redatelj i scenarist, filmski kritičar i teoretičar.

## Biografija

Nakon završetka studija na zagrebačkom Filozofskom fakultetu (slavistika, francuski jezik i povijest) izvjesno vrijeme radi kao srednjoškolski profesor. Filmom se počinje baviti od 1945. kada se zapošljava u *Državnom filmskom poduzeću DFJ* (Demokratske Federativne Jugoslavije) - Direkciji za Hrvatsku. Isprva radi na propagandnom filmu, potom postaje dramaturg i redatelj dokumentarnih filmova, većinu tih filmova napravio je za Jadran film i Zora film.

## Karijera

*Rudolf Sremec*, napravio je oko 90 kratkih filmova, za koje je sam napisao scenario..

Njegov predmet interesa bila je osobito rodna Slavonija, njeni ljudi i običaji, te selo i njegove metamorfoze u sukobu starog i novog.

Prvu značajniju nagradu (diplomu) dobio je 1953 na *Festivalu u [[Berlin]]u*, za dokumentarni film: *Uspavana ljepotica*, priču o kulturno povijesnim spomenicima gradaTrogira. Potom je njegov film *Crne vode* (1956), o ljepotama Kopačkog rita, nagrađen za fotografiju (F. Vodopivec) na festivalima u Cannesu i Beogradu. Animirani film Dušana Vukotića Surogat, za koji je Sremec napisao scenarij, dobio je 1962. godine Oscara.

1963. režira *Ljude na točkovima* (1963), vrlo kritički film o seljacima radnicima koji svakodnevno putuju na posao, i njihovoj teškoj i bijednoj stvarnosti. Jer oni su se morali ustajati u gluho doba noći, potom raditi, da bi se kući vratili tek predveče. Za taj film nagrađen je *Zlatnim zmajem* na *Festivalu u [[Krakov]]u*, te 2 nagradom za režiju na *Festivalu u [[Beograd]]u*. Te godine dobio je i *Nagradu grada Zagreba*. Za *Učitelja plesa* (1969), film o putujućem seoskom učitelju plesa, i *Vrijeme šutnje* (1971), o tadašnjem slavonskom običaju da starci čekaju smrt u kući za umiranje (stanu na kraju sela), dobio je specijalne diplome na *Festivalu kratkog i dokumentarnog filma u [[Beograd]]u*.

*Sremec* se ogledao i u režiji kratkih igranih filmova - *Oklada Mr. Greena* (1971), radio je i za televiziju, tako je za TV Zagreb i TV Beograd režirao je niz popularno znanstvenih i obrazovnih programa.

Na Filozofskom fakultetu u Zagrebu predavao je od 1963 do 1969. povijest filma i filmski jezik, i tako bio na neki način utemeljitelj *filmologije* uz profesora Ivu Hergešića. *Rudolf Sremec* bavio se i filmskom kritikom, teorijom i popularizacijom filma, dugi niz godina bio je urednik časopisa *Filmska kultura*. Autor je knjige *Pogled na film* (Zagreb, 1979).
Rudolf Sremec bavio se i organizacijom filmskog života, dugi niz godina bio je predsjednik jugoslavenske sekcije FIPRESCI-ja (međunarodne federacije za film i filmsku publicistiku) bio je čest član žirija na raznim međunarodnim festivalima (npr. u Oberhausenu, Mannheimu i Krakovu) i domaćim festivalima ( Pula  ).
Rudolf Sremec, dobio je nekoliko visokih državnih odličja, između ostalog i nagradu Vladimir Nazor za životno djelo 1977. godine.

## Filmografija

### Režija dokumentarnih filmova
* Krleža - školovanje u Mađarskoj (1991)
* Emisija za južne slavene (1979.)
* Starinske igre (1975.)
* Hrast (1974.)
* Vrijeme šutnje (1971.)
* Nastupaju Anka i Julika (1971.)
* Učitelj plesa (1969.)
* Zelena ljubav (1968.)
* Sezonci (1965.)
* Zemlja (1964.)
* Ljudi na točkovima (1962.)
* Brod plovi u Zagreb (1961.)
* Skulptor i materija (1959.) dokumentarni
* Govor pokoljenja : pokoljenja govore : jugoslavenska enciklopedija (1957.)
* Crne vode (1956.)
* Uspavana ljepotica (1953.)
* Izložba srednjovjekovne umjetnosti naroda Jugoslavije (1951.)
* Događaj u Raši (1950.)
* Jugoslavenski narodni plesovi (1948.)
* Vlak 51 (1947.)
* Koraljari i spužvari (1947.)
 
### Scenarij

* Surogat (1961.)
* Brod plovi u Zagreb (1961.)
* Skulptor i materija (1959.)
* Crne vode (1956.)
* Uspavana ljepotica (1953.)

### Knjige

* Rudolf Sremec: Pogled na film : kritike i eseji, Zagreb : Nakladni zavod Matice hrvatske , 1979.

## Izvori

## Vanjske veze
* O Rudolfu Sremcu na stranicama film.hr